1Oh Allataala, Iko ritu Allataala iya makkabale’é, ajjellokenni pakkabale’-Mu, oh PUWANG.
2Tokkonni, oh Hakinna sininna linoé, hukkungngi tau matempoé situru pangkaukenna mennang.
3Oh PUWANG, gangka kégi tau majaé marennu? Gangka kégi, oh PUWANG?
4Passui mennang ada-ada iya makassara’é, sibawa mattempowangngi jana mennang.
5Natenre’i mennang umma’-Mu, oh PUWANG, sibawa reppo’i sining tau Mupilé.
6Naunoi mennang jandaé sibawa ana’ béué enrengngé tau laing iya monroé ri wanuwaéwé.
7Adanna mennang, "Dé’ narita ri PUWANGNGE, dé’ narijampangi ri Allataalana Yakub."
8Eh bangsa, aja’ mumadonggo makkuwaro, agguruno pakéi akkalemmu!
9Allataala mébbui daucculingngé, dé’ga Namaréngkalinga? Aléna mébbu mata, dé’ga Namakkita?
10Aléna paggurui bangsa-bangsaé, dé’ga Napahukkung? Aléna mancaji gurunna sininna tauwé, dé’ga Nappunnai pangissengeng?
11Nawellungi PUWANGNGE pikkiranna tolinoé, naisseng manengngi siya-siyai simata.
12Masennangngi tau iya Mupaggurué, oh PUWANG, tau iya Mupaggurué hukkung-hukkum-Mu.
13Mupattennangngi ri esso-esso abalaé, angkanna rikali kalebbongngé untu’ tikkengngi tau majaé.
14Saba’ dé’ nasalaiwi PUWANGNGE umma’-Na; dé’ najampaléllériwi matu appunnangeng mana-Na.
15Naripatettong matu paimeng hukkungngé ri pengadilangngé, sininna tau malempué nasokongngi matu.
16Niga méwaika lao ri tau madorakaé? Niga maccowérika méwai tau iya pogau’éngngi majaé?
17Ebara’na PUWANGNGE dé’ natulukka, céddé’ka lélé ri linona tau maté.
18Wettukku mappikkiri makkedaé sempé’ka matu, pammasé-Mu, PUWANG, mébbuka tettong masse.
19Rékko manennengngi atikku sibawa mausé, massaléwoko sibawa pasennangika.
20Dé’ musiyempe sibawa haking-haking majaé, iya rancangngéngngi jaé situru hukkungngé.
21Sikongkolo’i mennang méwai tau malempué, sibawa hukkung matéi tau iya dé’é napasala.
22Iyakiya PUWANGNGE iyanaritu pangéwaingekku, Allataalaku mancaji pallinrukku.
23Nahukkungngi tau majaé situru jana, sibawa mammekkoi mennang nasaba dosana. PUWANG Allataalata pammekkoi matu mennang.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn